گل حسن کلمتی

گل حسن کلمتی (پیدائش: 5 جولائی 1957ء - وفات: 17 مئی 2023ء ) پاکستان سے تعلق رکھنے والے سندھی اور اردو زبان کے نامور مورخ، صحافی، سفرنامہ نگار اور سماجی کارکن تھے۔  وہ 5 جولائی 1957ء کو گوٹھ گولاپ، گڈاپ، کراچی، پاکستان میں پیدا ہوئے۔ انہوں نے 1983ء میں  جامعہ کراچی سے شعبہ صحافت سے ایم اے کی سند حاصل کی تھی۔ انہوں نے اپنی پیشہ ورانہ زندگی کا آغاز اسکول کے معلم کی حیثیت سے کیا۔ پھر  کراچی ڈسٹرکٹ کونسل میں ملازمت اختیار کی۔ انہوں نے 11کتابیں تحریر کیں۔ انہوں نے کراچی اور اس کے مضافاتی علاقوں اور بلوچستان کے بارے میں تحقیق کی۔ کراچی کی تاریخ پر اتھارٹی مانے جاتے تھے۔انہوں نے کراچی کی قدیم تاریخ کو اپنا موضوع بنایا۔ملیر، گڈاپ ، لیاری، لسبیلہ اور  مکران کے علاقوں پر خاص طور پر تحقیق کی۔ گل حسن نے ان علاقوں کے قدیم مقامات کے بارے میں تفصیل سے لکھا۔ ان کی کراچی کی تاریخ، ثقافت اور معلومات پر مشتمل کتاب کراچی سندھ جی ماروی کو بہت زیادہ مقبول ہوئی۔ ڈاکٹر امجد سراج میمن نے اس  کتاب کا انگریزی میں ترجمہ کراچی گلوری آف ایسٹ کے نام سے کیا جسے انڈومنٹ فنڈ ٹرسٹ کراچی نے شائع کیا ہے۔ سینئر صحافی اور سفرنامہ نگار رضا علی عابدی کی کتاب شیر دریا کا سندھی زبان میں ترجمہ بھی کیا۔ گل حسن کلمتی 17 مئی 2023ء کو کینسر کے مرض میں مبتلا ہو کر کراچی، پاکستان میں انتقال کر گئے۔

حوالہ جات 

1957ء کی پیدائشیں
2023ء کی وفیات
پاکستانی سفر نامہ نگار
پاکستانی مورخین
کراچی کے صحافی
کراچی کے مصنفین
فضلا جامعہ کراچی
اردو کالم نگار